als_Latn dik_Latn sag_Latn
LDK e hapur për Ukën e Bujarin, por pa kushte!
Nënkryetari i Lidhjes Demokratike të Kosovës (LDK), Haki Rugova, ka deklaruar të enjten se ende nuk kanë marrë ndonjë kërkesë zyrtare nga “Lista Dr. Ibrahim Rugova” për t’iu bashkuar LDK-së.
Dardan Gashi, një nga themeluesit e “Listës Dr. Ibrahim Rugova”, ka thënë një ditë më parë se Bujar Bukoshi dhe Ukë Rugova duhet të kenë rol udhëheqës, vendimmarrës në LDK.
Po nënkryetari i LDK-së, Haki Rugova, ka thënë se Ukë Rugova dhe Bujar Bukoshi janë të mirëseardhur në LDK, por pa kushte.
“Nuk jemi refuzues. I kemi dyert e hapura për të gjithë. Le të vijnë njerëzit, por pa kushte. Nuk ka kushte këtu. ‘Po vij në qoftë se më ofrohet kjo’, tek ne nuk ka ashtu. Ne e shikojmë interesin e LDK-së dhe të shtetit”, ka deklaruar Rugova për “Epokën e re”.
Ai ka thënë se mundësia e bashkimit me “Listën Dr. Ibrahim Rugova” nuk është diskutuar në strukturat e partisë për shkak se i gjithë debati është zhvilluar në medie dhe, sipas tij, ende s’kanë marrë kërkesë zyrtare nga “Lista Dr. Ibrahim Rugova”.
“Nuk e kemi diskutuar brenda partisë këtë qasje ende, sepse nuk kemi ndonjë kërkesë zyrtare. I gjithë ky debat është duke u zhvilluar vetëm në medie. Prandaj, përderisa nuk kemi kërkesë konkrete dhe zyrtare, nuk mund të them diçka më shumë. Fillimisht duhet ta shohim kërkesën dhe të dimë se çka kërkojnë prej nesh sepse deri më tani nuk është bërë asnjë diskutim zyrtar për këtë çështje. Ata në një farë mënyre kanë kërkuar kthimin nëpërmjet medieve e jo në mënyrë të drejtpërdrejtë”, është shprehur Rugova.
Në këtë kontekst, Rugova ka treguar se kjo çështje duhet të bisedohet me kryesinë e partisë dhe kryetarin e LDK-së, Isa Mustafa.
“Tek pastaj duhet të shikojmë se çfarë vendimi mund të marrim. As Kryesia dhe as Këshilli i Përgjithshëm nuk kanë kurrfarë vendimi sepse s’ka kërkesë zyrtare”, ka theksuar ai.
Duke iu referuar kërkesës së “Listës Dr. Ibrahim Rugova”, që Ukë Rugova dhe Bujar Bukoshi të jenë pjesë e udhëheqjes së LDK-së, ai ka thënë se një gjë e tillë mund të realizohet vetëm nëpërmjet procesit zgjedhor brenda partisë.
“Në udhëheqjen partiake mund të hyhet nëpërmjet procesit zgjedhor”, është shprehur Rugova. Ai ka thënë se LDK-ja është parti serioze dhe nuk mund t’i bëjë nga 15 nënkryetarë siç i bëjnë subjektet e tjera politike. “Ne nuk jemi si do parti të tjera që i kanë kah 15 nënkryetarë, kah 70 anëtarë të kryesisë. Tek ne partia funksion ndryshe sepse LDK-ja është parti serioze dhe procedurat për formimin e kryesisë dhe Këshillit të Përgjithshëm janë procedura të rregullta dhe demokratike”, ka theksuar Rugova.
Nënkryetari i LDK-së ka treguar se këto ditë shumë kuadro janë të interesuara t’i bashkohen këtij subjekti politik. Rugova ka thënë se dyert e partisë janë të hapura për të gjithë ata që e shohin veten pjesë të kësaj politike. “Po e shihni edhe ju vetë se plot kuadro po kanë dëshirë t’i bashkohen LDK-së. Jemi të gatshëm për çdo gjë që shkon në të mirën e LDK-së. Gjithë kuadrot që shprehin gatishmëri dhe vullnet t’i bashkëngjiten LDK-së janë të mirëseardhur. Prandaj, po ritheksoj se LDK-ja është e hapur dhe të gjithë janë të mirëseardhur”, ka deklaruar Rugova.
Një ditë më parë Dardan Gashi, një nga themeluesit e “Listës Dr. Ibrahim Rugova”, ka thënë se kjo listë do të rikthehet në shtëpinë e vet, LDK-në. Ai ka thënë se Bujar Bukoshi dhe Ukë Rugova duhet të kenë rol udhëheqës, vendimmarrës në LDK. Gashi nuk ka dashur të tregojë nëse është fjala që njëri prej tyre ta zë postin e nënkryetarit. “Z. Bukoshi dhe z. Rugova duhet të jenë pjesë e vendimmarrjes në LDK për shumë arsye, veçanërisht se kanë dhënë kontribut të madh që nga themelimi i partisë”, ka thënë Gashi.
Ai ka treguar se as Bujar Bukoshi dhe as Ukë Rugova nuk kanë pretendime të garojnë për të parin e LDK-së. “LDK-ja e ka liderin. Ai është Isa Mustafa”, është shprehur Gashi.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn